હિમાચલ પ્રદેશની જ વાત કરીએ તો પશ્ચિમે જમ્મુ-કાશ્મીરની બેમિસાલ બ્યુટી અને પૂર્વે ઉત્તરાખંડની ઊંડી ધાર્મિક શ્રદ્ધાને કારણે હિમાલયની ગોદમાં આવેલા હિમાચલ પ્રદેશની મોહકતા ઘણાં વર્ષો સુધી પ્રવાસીઓને લોભાવી શકી નહીં. આ તો બે-અઢી દાયકા પહેલાં કાશ્મીરમાં આતંકવાદના ઓછાયા પથરાયા અને અચાનક મનાલી, ડેલહાઉઝી, કુફરી, અંબાઘાટી, કાંગડા, ચૈલ, કુલુ, સોલાન, સ્પીતિ જેવાં ગિરિમથકો પૉપ્યુલર થયાં અને લોકોનું ધ્યાન અહીં ખેંચાયું. દરેક વખતે થાય છે એમ જ લોકોના ધસારાને પહોંચી વળવા, વધુ ને વધુ સવલતો આપવા કુદરતી નિયમોને મારીમચડીને અહીં અદ્યતન હોટેલ-રિસૉર્ટ્સ ઊભાં થયાં અને અનેક કૃત્રિમ આકર્ષણો ઊભાં કરવામાં આવ્યાં.